শক্তি বাড়ছে KKR-এর! যোগ দিচ্ছেন প্রাক্তন অজি তারকা

ওয়েব ডেস্ক : দারুণ খবর কলকাতা নাইট রাইডার্স (Kolkata Knight Riders) সমর্থকদের জন্য! দলে যোগ দিতে চলেছে বিশ্বজয়ী অজি অলরাউন্ডার। কেকেআর-এর সহকারী কোচ হিসাবে যোগ দিতে চলেছেন অস্ট্রেলিয়ার প্রাক্তন অলরাউন্ডার শেন ওয়াটসন (Shane Watson)। সম্প্রতি কেকেআর-এর নতুন হেড কোচ করা হয়েছিল অভিষেক নায়ারকে (Abhishek Nayar)। এবার সহকারী কোচ হিসাবে দলে যোগ দিতে চলেছেন তিনি।

সম্প্রতি মেজর লিগ ক্রিকেটের দল সান ফ্র্যান্সিসকো ইউনিকর্নসের কোচের দায়িত্ব ছেড়েছেন ওয়াটসন (Shane Watson)। এবার তিনি দায়িত্ব সামলাবেন কলকাতা নাইট রাইডার্সের (KKR)। কেকেআর-এর সিইও ভেঙ্কি মাইসোর বলেছেন, ‘প্রাক্তন অজি তারকার অভিজ্ঞতা অনেক কাজে লাগবে। টি২০ ফরম্যাটে তাঁর অভিজ্ঞতা আমাদের কাছে হবে বাড়িতে পাওনা।’ এই দায়িত্ব পাওয়ার পর ওয়াটসন বলেছেন “কলকাতা নাইট রাইডার্সের মতো আইকনিক ফ্র্যাঞ্চাইজির অংশ হতে পারাটা সত্যিই সম্মানের”। তিনি আরও বলেন, “আমি সবসময় কেকেআর ভক্তদের আবেগ এবং শ্রেষ্ঠত্বের প্রতি দলের প্রতিশ্রুতির প্রশংসা করেছি। কলকাতাকে আরেকটি শিরোপা এনে দিতে কোচিং গ্রুপ এবং খেলোয়াড়দের সঙ্গে ঘনিষ্ঠভাবে কাজ করতে আগ্রহী।”

আরও খবর : কেমন হতে চলেছে প্রোটিয়াদের বিরুদ্ধে ভারতের সম্ভাব্য একাদশ?

উল্লেখ্য, অস্ট্রেলিয়ার হয়ে ৫৯ টেস্ট ম্যাচ, ১৯০ একদিনের ম্যাচ এবং ৫৮টি টি২০ ম্যাচ খেলার অভিজ্ঞতা রয়েছে ওয়াটসনের (Shane Watson)। দিল্লি ক্যাপিটালসে রিকি পন্টিংয়ের সঙ্গে দায়িত্ব পালন করেছিলেন তিনি। পাশপাশি তিনি আইপিএল-এ খেলেছেন ১২টি মরশুম। ২০০৮ সালে আইপিএলের প্রথম মরশুমে চ্যাম্পিয়ন হয়েছিল রাজস্থান রয়্যালস। সেই দলে ছিলেন প্রাক্তন অজি তারকা। সেই মরশুমে অসাধারণ পারফর্ম করেছেন তিনি।

প্রসঙ্গত, আইপিএল-এর গত মরশুমে বাজে পারফর্ম করেছে কেকেআর (KKR)। সেই কারণে তালিকায় অষ্টম স্থানে শেষ করেছিল শাহরুখ খানের দল। এর পরেই দলে পরিবর্ত শুরু হয়। চন্দ্রকান্ত পণ্ডিতকে কোচের পদ থেকে সরিয়ে সেই জায়গায় নিয়ে আসা হয় অভিষেক নায়ারকে। তার পরেই এবার দলের সহকারী কোচ করা হল শেন ওয়াটসনকে।